贈醫者鄧獻匡
作者：楊時
朝代：宋

paragraphs: 天地一氣猶冶甄，埏埴萬彙隨方圓。
神形九藏通九野，八風中物如戈鋋。
天元玉冊有遺義，探索始自三皇前。
桑君越人不世出，鑱石鍼灸誰能傳。
賤工增餘損不足，往往橫夭殘天年。
羨君妙齡踵其學，至理隠賾常精研。
聞陰得陽以神遇，反視方術猶蹄筌。
道隅併虀即爲餌，車上已有長蛇懸。
嗟予羸苶苦多病，維摩丈室方蕭然。
願君速已天下疾，爲予一洗沉痾痊。